**Charles Irwin Sheen** (õieti **Carlos Irwin Estévez**; sündinud 3. septembril 1965 New Yorgis) on USA näitleja.

Tema tuntumate filmirollide hulka kuuluvad osatäitmised filmides "Rühm" (1986), "Wall Street" (1987), "Young Guns" (1988), "Kõrgliiga" (1989) ja "Ässad" (1991). Lisaks on ta kuulsust kogunud telesarjades "Pöörlev linn" ("Spin City") ning "Kaks ja pool meest".

Tema vanemad Martin Sheen (õieti Ramón Estévez) ja Janet Sheen (neiupõlvenimega Templeton), vanemad vennad Emilio Estévez ja Ramon Estévez ning noorem õde Renee Estévez on samuti näitlejad.

Tunnustus
---------

1994. aastal sai Sheen oma tähe Hollywoodi kuulsuste alleel.

2000–2002 mängis ta telesarjas "Pöörlev linn" aselinnapead Charlie Crawfordi. Selle rolli eest nimetati ta 2002 Kuldgloobuse kandidaadiks parima muusikali- või komöödianäitleja (seriaalis) kategoorias ning Laste valiku auhinna kandidaadiks seriaalinäitleja kategoorias. Ta võitis neist esimese.

2003–2011 mängis ta komöödiasarjas "Kaks ja pool meest". Selle rolli eest nimetati ta 2005 ja 2006 Kuldgloobuse kandidaadiks parima muusikali- või komöödianäitleja (seriaalis) kategoorias, 2006 ja 2008 Emmy kandidaadiks komöödiasarjanäitleja kategoorias ning 2007 ja 2008 teismeliste valiku auhinna kandidaadiks komöödianäitleja (seriaalis) kategoorias. Ta ei võitnud neist auhindadest ühtki.

2011. aastal, kui Sheen esitas "Kahe ja poole mehe" stsenaristi ja produtsendi Chuck Lorre kohta solvavaid kommentaare, vallandati ta sarjast.

Eraelu
------

12. detsembril 1984 said Sheen ja tema keskkooliaegne sõbranna Paula Profit tütre Cassandra Jade Estévezi, kuid nad ei abiellunud. 2013. aastal sündis Cassandral tütar ja Charlie Sheenist sai vanaisa.

1990 oli Sheen kihlunud näitleja Kelly Prestoniga, kuid tulistas teda kogemata kätte ja Preston katkestas pärast seda kihluse. 1990. aastatel käis Sheen läbi mitme pornotähega, kellest on teada Ginger Lynn ja Heather Hunter.

20. mail 1998 sai Sheen kokaiini üledoosist insuldi ning viidi haiglasse.

3. septembril 1995 abiellus Sheen Donna Peele'iga. Sellel samal aastal sai teatavaks, et Charlie Sheen on olnud Heidi Fleissi juhitud eskortteenuse klient. Sheen ja Peele lahutasid järgmisel aastal.

2000. aastal tutvus Sheen filmi "Good Advice" võtetel näitleja Denise Richardsiga. Nad abiellusid 15. juunil 2002. Abielust sündisid tütred Sam ja Lola Sheen. 2005. aasta märtsis taotles Richards abielulahutust, tuues põhjuseks mehe sõltuvuse alkoholist ja narkootikumidest ning vägivallaga ähvardamise. Lisaks oli Sheen maksnud veebruaris 2005 pornostaar Chloe Jonesile 15 000 dollarit seksi eest ning armastanud internetis vaadata üsnagi noori tüdrukuid ja ka geipornot. Abielu lahutati 2006. aasta novembris ja lahutusega kaasnes kohtuvaidlus tütarde hooldusõiguse üle.

30. märtsil 2008 abiellus Sheen Brooke Muelleriga. Abielust sündisid kaksikpojad Bob ja Max. 2010. aasta novembris taotles Mueller lahutust. 1. märtsil 2011 võttis politsei Sheeni kodust tema pojad ära. Lahutus jõustus 2. mail 2011.

Ka hiljem on Sheenil olnud mitmeid naissuhteid, teiste seas oli ta suhtes pornotähtede Bree Olsoni, Georgia Jonesi ja Brett Rossiga. Viimasega ta ka 2014. aasta veebruaris kihlus ning pulmad pidid toimuma 2014. aasta novembris, kuid oktoobris teatasid nad oma suhte lõppemisest.

Sheenil on Hollywoodi "paha poisi" maine: tihti on ta tarbinud alkoholi ja narkootikume, olnud vahekorras prostituutidega või muul moel seadusega pahuksis.

17. novembril 2015 tunnistas Sheen, et ta on HIV-positiivne. Arvati, et ta nakatus viirusega juba 2011. aastal, kuid üritas seda varjata.

Välislingid
-----------

* Charlie Sheen andmekogus IMDb (inglise)